AlexejDobrolubov/national_council_slovak_2010 huggingface dataset:
35. schôdza NR SR - 7.deň - B. popoludní
Dátum: 2025-06-05
Poslanec: Dostál, Ondrej (SaS)
Druh vystúpenia: Vystúpenie s faktickou poznámkou

72. Ďakujem všetkým kolegom za reakcie. Pán poslanec Pročko, no keby si bol pozornejšie sledoval, že ako sa to robí, tak existuje na to finta v súlade s rokovacím poriadkom, ako sa vysporiadať s touto námietkou a dať hlasovať aj o prílepkoch tváriac sa, že však Národná rada rozhodla. To neznamená, že to bude v súlade so zákonom o rokovacom poriadku, ale teda aspoň tá formálna procedúra bude, bude dodržaná. Nepochybujem, že to takto vedia alebo teda možno to spravia úplne na hulváta, že to budú ignorovať, ale teda skôr by som si tipol, že použijú tú fintu, ktorú už párkrát použili. A ďakujem aj pánovi poslancovi Svobodovi a pánovi poslancovi Habánikovi za to, že vysvetlili tú vecnú stránku tých návrhov. Teda oceňujem, že ste vôbec reagovali, mohli ste to prejsť mlčaním, ale to, čo neoceňujem, je, že ten spôsob, akým to robíte, lebo aj veci, ktoré sú, ktoré sú dobré, za ktoré by vám zahlasoval celý parlament, to je napríklad to sprevádzanie, sprevádzanie detí v nemocniciach, tak ešte aj takéto veci, ktoré sú obsahovo dobré, predkladáte spôsobom, ktorý je v rozpore s legislatívnymi pravidlami. Tak ja neviem, že či sa to nedá nejako stihnúť, stihnúť skôr alebo sa s tým nedá počkať, alebo sa nedá myslieť dopredu na, na tie, na tie veci. Asi aj tie štipendiá týkajúce sa ministerstva obrany, ja sa necítim na to expert, ja som sa s tým stretol ako člen ústavnoprávneho výboru prvýkrát, možnože kolegovia z výboru pre vzdelávanie alebo kolegovia z výboru pre obranu a bezpečnosť by k tomu vedeli vecne zaujať stanovisko, ale napríklad do výboru pre obranu a bezpečnosť sa tá informácia ani nedostala, a teda ak si členovia výboru pre obranu a bezpečnosť neprečítajú spoločnú správu, tak ani nebudú vedieť, že o čom hlasujú. Tak ja by som chcel teda apelovať na, na vládnu koalíciu, aby sa snažila dodržiavať pravidlá, lebo toto ničomu neprospieva.
35. schôdza NR SR - 7.deň - B. popoludní
Dátum: 2025-06-05
Poslanec: Dostál, Ondrej (SaS)
Druh vystúpenia: Vystúpenie v rozprave

51. Vážený pán podpredseda Národnej rady, vážení členovia vlády, moja otázka alebo moja interpelácia smeruje na predsedu vlády, ktorý je zodpovedný za činnosť vlády a chcel by som sa ho spýtať, že z akého dôvodu vláda takto dehonestujúco pristupuje k Národnej rade, čo sa týka hodiny otázok. Priznám sa, že bol som motivovaný aj tým, že som tu až do začiatku interpelácií videl iba päť členov vlády, pričom podľa zákona o rokovacom poriadku na interpeláciách musí byť prítomná najmenej jedna tretina členov vlády, ktorých predsedovi Národnej rady písomne oznámi predseda vlády najneskôr do začatia bodu programu schôdze Národnej rady určeného na interpelácie. Členov vlády je 17, tretina je 5,66, tak keďže sa nemôžu rozkrájať členovia vlády, tak musí tu byť najmenej 6 členov, to tu je 6 členov, to teda oceňujem, že to minimum, ktoré stanovuje zákon, tu je prítomné. Ale rovnako zákon o rokovacom poriadku hovorí o tom, že na hodine otázok musia byť prítomní všetci členovia vlády, samozrejme, že v odôvodnených prípadoch môže predseda vlády určiť, ktorý člen vlády bude za neprítomného člena vlády na otázky odpovedať, alebo oznámi, že bude na ne odpovedať sám. No tak na dnešnej hodine otázok ani na tých iných hodinách otázok tu ani zďaleka nebývajú všetci členovia vlády, a teda rozumiem, že ak na niektorého člena vlády nie sú položené otázky, tak sa nezúčastní. Čas ministrov je drahocenný, chápem, rešpektujem. Ale keď sú položené otázky a minister sa nezúčastní, tak stráca sa zmysel celej hodiny otázok, lebo poslanec má právo položiť doplňujúcu otázku a člen vlády mu má na ňu odpovedať. Ja som mal napr. otázku na pani ministerku kultúry, odpoveď, veľmi zaujímavú odpoveď, čo sa týka odvolania pána Gustáva Murína, prečítal pán minister Kamenický. Položil som doplňujúcu otázku, nemohol som ju adresovať na pani ministerku, položil som ju na pána ministra, lebo formuloval som ju tak, že mohol ju odpovedať, ale pán minister ani nepovažoval za potrebné mi odpovedať. Toto je naozaj priestor, keď parlament má kontrolovať vládu, keď poslanci Národnej rady môžu klásť otázky členom vlády a členovia vlády majú na ne odpovedať, aj na ne odpovedajú, ale pokiaľ neprídu sami, tak je potom zbytočné, aby sme tu mali inštitút hodiny otázok, to rovno môžu písomne doručiť poslancovi tú odpoveď, alebo ju niekde, niekde zverejniť. Čiže moja otázka na predsedu vlády, prečo má jeho vláda takýto pohrdlivý, dehonestujúci prístup k parlamentu, k hodine otázok a či neuvažuje, že by ten prístup zmenil. A keďže vláda sa zodpovedá parlamentu, tak tí členovia vlády, ktorým sú položené otázky na hodine otázok, by chodili a odpovedali na ne a odpovedali aj na doplňujúce otázky. A či v tomto smere on ako predseda vlády, ktorý zodpovedá aj za členov vlády, vyvinie nejakú iniciatívu. Ďakujem.
35. schôdza NR SR - 7.deň - B. popoludní
Dátum: 2025-06-05
Poslanec: Dostál, Ondrej (SaS)
Druh vystúpenia: Vystúpenie s faktickou poznámkou

22. Ďakujem, pán minister financií, za prečítanie odpovede pani ministerky kultúry. Chcel by som oceniť autora toho textu, naozaj som milo prekvapený, že aspoň podľa toho textu pani ministerka kultúry sledovala tie kritické ohlasy, ktoré pôsobenie pána Murína na čele centra vyvolalo. A teda ja by som jej aj položil doplňujúcu otázku, ale ona tu nie je, tak v tom prípade by som rád teda položil doplňujúcu otázku vám, na ktorú, verím, že by ste mohli odpovedať, aj vzhľadom na tom, čo ste, čo ste teraz prečítali, aj vzhľadom na to, že predpokladám, ste zaregistrovali tie všelijaké kauzy spojené s pánom Murínom a s jeho pôsobením na čele centra a špeciálne ten jeho slávny pražský výstup. Tak by som sa chcel spýtať, že či vy ako člen vlády nepociťujete hanbu za to, že túto vládu v dôležitých verejných inštitúciách reprezentujú ľudia ako pán Murín. Na to by ste mi snáď mohli odpovedať. To je otázka aj na vás, nie na pani ministerku len.
35. schôdza NR SR - 7.deň - A. dopoludnia
Dátum: 2025-06-05
Poslanec: Dostál, Ondrej (SaS)
Druh vystúpenia: Vystúpenie s faktickou poznámkou

56. Pán poslanec Grendel, dve poznámky. Ja plne súhlasím s tým, že Daniel Lipšic výkonom funkcie špeciálneho prokurátora potvrdil, že sa tam správal, tak ako sa mal správať a postupoval podľa zásady padni komu padni. A špeciálna prokuratúra v tom čase stíhala nielen ľudí blízkych predchádzajúcej vládnej koalícii, ale aj nominantov vtedy aktuálnej vládnej koalície vrátane šéfa tajnej služby, ktorý v minulosti spolupracoval s Danielom Lipšicom. A Daniel Lipšic nezneužil svoju pozíciu na to, aby napríklad chránil človeka, s ktorým mal zrejme aj nejaký osobný vzťah. A viedlo to nakoniec k vojne v polícii a k spravodajským hrám, že keby bol privrel oči, tak možnože v úplne inom svete by sme dnes žili, ale to by nemal robiť špeciálny prokurátor. Špeciálny prokurátor by mal stíhať trestnú činnosť bez ohľadu na to, či ju páchajú predstavitelia predchádzajúcej garnitúry, alebo tej, ktorá je aktuálne pri moci. A druhá poznámka sa týka tej, verím že, rodiacej sa zhody na zmene systému. Tak tu si ale teda neodpustím maličkú poznámočku, že keby sme išli napríklad do nahradenia systému prokuratúry štátnym zastupiteľstvom a štátneho, vrchného štátneho zastupiteľa by menovala vláda, alebo minister spravodlivosti, tak ten systém by mohol byť, podľa mňa by aj bol lepší, ako ten súčasný, ale ako by sa javil? Nezaznievala by opäť kritika, že však to je politizácia, že keď to nevolí parlament a nie je potom nezávislý na sedem rokov, ale podlieha vláde, takisto by sa tie pochybnosti objavili. A dôležité je, ako sa nastaví systém a akí ľudia budú zvol... (Prerušenie vystúpenia časomerom.)
35. schôdza NR SR - 7.deň - A. dopoludnia
Dátum: 2025-06-05
Poslanec: Dostál, Ondrej (SaS)
Druh vystúpenia: Vystúpenie s faktickou poznámkou

48. Pani poslankyňa Plaváková, ja myslím, že každý kto vie, o čom je váš návrh zákona, si musí byť vedomý toho, že celé tvoje vystúpenie bolo kompletne k veci a vôbec si sa neodchýlila od témy. Keď niekto nevie, o čom je ten návrh, tak ako môže nadobudnúť dojem, že keď si hovorila o pánovi Parovi alebo pánovi Lindtnerovi, tak to nesúvisí s tým návrhom zákona. Ale veď ten návrh zákona, keby sme boli veľmi zlí, tak by sa mohol volať lex Para alebo lex Lindtner. To len teda na margo. No ale k tomu obsahu, a teda zaznievalo to aj od pána poslanca Vanča, a ja s tým súhlasím, že je chybou predchádzajúcich garnitúr vrátane tej našej, že sme nepristúpili k systémovej reforme prokuratúry a že by to malo byť jedna z vecí, jeden zo záväzkov, ktorá si budúca vládna zostava, ktorá vystrieda vládu SMER-u a jeho satelitov, dá za cieľ urobiť, presadiť zásadnejšie systémové zmeny v prokuratúre. Otázne je, že čo sa dá urobiť bez zmeny ústavy, lebo na zmenu ústavy je potrebná ústavná väčšina. A napríklad zmeniť systém prokuratúry na systém štátneho zastupiteľstva by si asi vyžadovalo aj zmenu ústavy. Ale ja som presvedčený o tom, aj veľmi zásadné zmeny, ktoré výrazne zlepšia fungovanie prokuratúry, sa dajú urobiť aj bez toho, aby sa zmenila ústava. Na margo toho minulého volebného obdobia, ja si myslím, že prinajmenšom tri zo štyroch koaličných strán by boli ochotné a mali záujem ísť aj do hlbších systémových zmien. No ale tak keď máte v koalícii SME RODINA, tak niektoré veci jednoducho nejdú, a teda želám budúcej vládnej zostave, aby v tomto bola jednotnejšia a mohla presadiť tie... (Prerušenie vystúpenia časomerom.)
35. schôdza NR SR - 7.deň - A. dopoludnia
Dátum: 2025-06-05
Poslanec: Dostál, Ondrej (SaS)
Druh vystúpenia: Vystúpenie s faktickou poznámkou

40. Vitajte naspäť, pán podpredseda. Pán poslanec Vančo, to je také dosť smutné, že kam sme to dospeli, keď predstava toho, že kto je poradca člena vlády, sa spája s tým, že niekde po večeroch, pri koňaku a cigare diskutuje s premiérom alebo, alebo s ministrom spravodlivosti. Ako v normálne fungujúcom štáte môže byť poradcom premiéra dôveryhodný, nezávislý odborník, ktorý cez deň bez cigary a bez koňaku poradí predsedovi vlády v dôležitých veciach, ktorým sa rozumie a v ktorých je uznávaný odborník a, samozrejme, že niekto môže chodiť s cigarou a koňakom za premiérom aj bez toho, aby mal akýkoľvek formálny vzťah, akúkoľvek formálnu funkciu, napr. iba zabezpečuje bezpečnosť na oslavách Medzinárodného dňa žien. Ja mám teda dosť vážnu pochybnosť, že by akokoľvek inak dopadla špeciálna prokuratúra po voľbách a návrate SMER-u k moci, aj ak by tam bol nepolitik, ak by tam bol niekto z prokuratúry, ak by tým špeciálnym prokurátorom bol rovnako čestný a dôsledný človek, ako bol Daniel Lipšic, tak by táto vládna koalícia zlikvidovala špeciálnu prokuratúru, rovnako ako to spravila v tomto prípade. A to, že sa nejavil ako nezávislý, súviselo aj s tou kampaňou, ktorú SMER viedol a napokon v dôsledku tej kampane sa ako nezávislí pre veľkú časť spoločnosti nejavili aj mnohí iní prokurátori a vyšetrovatelia a sudcovia, ktorí nemali absolútne nič spoločné s politikou. Ale to, na čom sa zhodneme, že áno, chyba je, že sa neurobila systémová zmena.
35. schôdza NR SR - 7.deň - A. dopoludnia
Dátum: 2025-06-05
Poslanec: Dostál, Ondrej (SaS)
Druh vystúpenia: Vystúpenie s faktickou poznámkou

32. Chcel som reagovať na pána poslanca Vanča, ale teda potom, čo povedal pán poslanec Michelko, by som nespĺňal podmienky stanovené rokovacím poriadkom, tak som sa prihlásil nakrátko do rozpravy ako spravodajca a tam zareagujem aj na to, čo som chcel povedať vo faktickej.
35. schôdza NR SR - 7.deň - A. dopoludnia
Dátum: 2025-06-05
Poslanec: Dostál, Ondrej (SaS)
Druh vystúpenia: Vystúpenie v rozprave

24. Vážený pán predsedajúci, vážené kolegyne, kolegovia, dovoľte, aby som podľa § 73 ods. 1 rokovacieho poriadku, vystúpil v prvom čítaní ako určený spravodajca k tomuto návrhu zákona. Návrh zákona spĺňa z formálnoprávnej stránky náležitosti uvedené v rokovacom poriadku a v legislatívnych pravidlách tvorby zákonov. Predseda národnej rady vo svojom rozhodnutí navrhol, aby návrh zákona prerokoval ústavnoprávny výbor, za gestorský výbor navrhol ústavnoprávny výbor s tým, aby ho prerokoval do 8. septembra 2025. Zo znenia zákona je zrejmý účel navrhovanej úpravy, ako určený spravodajca odporúčam, aby sa národná rada po všeobecnej rozprave uzniesla na tom, že návrh zákona prerokuje v druhom čítaní. Odporúčam zároveň, aby v takom prípade bol návrh zákona pridelený ústavnoprávnemu výboru vrátane jeho určenia za gestorský výbor a lehoty na prerokovanie návrhu zákona v tomto výbore v zmysle uvedeného rozhodnutia predsedu Národnej rady. Pán predsedajúci otvorte prosím všeobecnú rozpravu.
35. schôdza NR SR - 7.deň - A. dopoludnia
Dátum: 2025-06-05
Poslanec: Dostál, Ondrej (SaS)
Druh vystúpenia: Vystúpenie v rozprave

20. V mene toho zoskupenia ľudí, ktorý tu pán predsedajúci menoval, si myslím, že teda, áno, je to socialistický model prokuratúry, dokonca sovietsky model prokuratúry. Mal by sa zásadným spôsobom zmeniť. Samozrejme, že týmto návrhom zákona sa to nedeje. Týmto návrhom zákona sa má iba spriechodniť možnosť disciplinárneho konania. Nie dať politikom do rúk možnosť rozhodovať o odvolaní generálneho prokurátora za disciplinárne previnenie a tá má ostať Najvyššiemu správnemu súdu, ale upraviť jedno ustanovenie, ktoré v dnešnej podobe je absolútne zbytočné. Lebo ak sa nájde 90 poslancov na podanie návrhu na disciplinárne konanie voči generálnemu prokurátorovi, tak sa nájde 90 poslancov aj na to, aby zmenili systém prokuratúry ako takej. Čiže neviem o tom, že by takáto väčšina bola potrebná na akýkoľvek iný podnet. Nehovorím o schvaľovaní ústavných zákonov, hovorím o podaní podnetu. No ale teda, chcel som oznámiť, že budeme o návrhu zákona hlasovať dnes o jedenástej hodine.
35. schôdza NR SR - 7.deň - A. dopoludnia
Dátum: 2025-06-05
Poslanec: Dostál, Ondrej (SaS)
Druh vystúpenia: Vystúpenie s faktickou poznámkou

8. Pani poslankyňa Števulová, súhlasím s tvojou argumentáciou a chcem v mene poslaneckého klubu SaS vyjadriť podporu tomuto návrhu. A napokon my sme s rovnakým návrhom prišli ako poslanecký klub SaS v predchádzajúcom volebnom období, už myslím v auguste 2022, bolo to súčasť návrhu zákona alebo balíka zákonov, ktorým sa menili a dopĺňali viaceré zákony v súvislosti so zvýšením transparentnosti v oblasti prokuratúry. A teda jedno z tých opatrení, ktoré sme navrhovali, bolo zníženie toho potrebného počtu poslancov na podanie návrhu na začatie disciplinárneho konania z troch pätín na jednu pätinu, rovnako ako to navrhujete vy vo svojom návrhu, čiže my s tým súhlasíme. V septembri 2022 sa o tom hlasovalo a pomerne tesne to neprešlo, za bolo 72 poslancov, proti 74, zdržal, zdržal sa 1 poslanec. Tak taká bola situácia v predchádzajúcom parlamente. Obávam sa, že tie čísla na tejto schôdzi budú o niečo horšie. Povedala si, že veríš, že by poslanci koalície mohli ukázať hlasovaním za tento návrh, že renta, ktorú schválili, nie je šitá na Maroša Žilinku, no v tomto nie celkom súhlasím, tu je úplne zjavné, že renta je šitá na Maroša Žilinku bez ohľadu na to, ako sa poslanci koalície zachovajú k tomuto návrhu. A poslednú vec, ktorú chcem povedať, je, že treba zdôrazňovať, že to nie je o tom, že by pätina poslancov mohla odvolať generálneho prokurátora. To je o tom, že aby pätina poslancov mohla iniciovať disciplinárne konanie, a potom bude o tom rozhodovať disciplinárny senát na Najvyššom správnom súde.
16. schôdza NR SR - 2.deň - A. dopoludnia
Dátum: 2024-07-16
Poslanec: Dubovický, Richard (PS)
Druh vystúpenia: Vystúpenie s faktickou poznámkou

24. Ďakujem za slovo, pán predsedajúci. Ja už iba by som doplnil kolegu Maťa Dubéciho, že áno, to je tá nová politická kultúra, kde my rozprávame konštruktívne a oni klamú, a tu si treba povedať otvorene a úprimne tuná. A neviem, či si myslíte, ale tak aj keď si myslíte, že naši europoslanci chodia žalovať do Európskej únie, však treba povedať aj otvorene, že aj tu v Bratislave máme zastúpenie Európskej komisie. To znamená, že oni nie sú slepí, hlúpi, blbí, oni to vidia, čo sa tuná deje a aké zákony predkladáte a že tie zákony sú zlé. Takže treba si to tuná povedať nahlas, že ste zavádzali a klamali včera na tej tlačovke. A ja by som úprimne chcel vidieť, že sa pán minister spravodlivosti ospravedlní poslankyniam a poslancom Progresívneho Slovenska, lebo bolo to absolútne nefér, čo včera ste povedali na tej tlačovke. To nie je tá nová politická kultúra, o ktorej my tu celý čas rozprávame a chceme ju od vás, ale to nedostávame. Možnože by som iba doplnil ku tej celej telenovele, čo sa tuná deje s tými novelizáciami, to, čo povedal pán poslanec Dubéci, že áno, všetko je tu porobené, však na severovýchode Slovenska máme diaľnicu, máme tam 0-percentnú nezamestnanosť a dvojtisícové mzdy. Toto by sme mali riešiť, tam je chudoba. Tam majú príjem, tam majú minimálne mzdy, alebo robia na dohodu, robia načierno. Toto máme riešiť a nie, že vy si tuná dáte od začiatku tú novelu novelizovanej telenovely, alebo už ani neviem, ako to mám nazvať, ale toto sú tie priority. Však sú tam vaši voliči. Však severovýchod je smero-hlasácky, ale prečo im nepomáhate, tým voličom, už keď tak vehementne sa bijete do hrude, že tak my chceme urobiť niečo pre tých obyvateľov? Lebo zatiaľ robíte iba veci pre seba. Ďakujem.
16. schôdza NR SR - 1.deň - B. poludní
Dátum: 2024-07-15
Poslanec: Dubovický, Richard (PS)
Druh vystúpenia: Vystúpenie s faktickou poznámkou

4. Ďakujem za slovo, pán predsedajúci. Ja by som len doplnil kolegyňu, že už teraz k dnešnému dátumu máme vyše 40 legislatív, ktoré prešli skráteným legislatívnym konaním, čo je asi za históriu Slovenskej republiky najviac, a celkom tomu nerozumiem, lebo nebola tu, resp. z našej strany, zo strany opozície tu bola vždycky konštruktívna debata, ale povedzme si úprimne, z lavíc koalície nikdy tu nebola a ani dnes tu nie je, čo ma celkom mrzí. Ja by som len chcel povedať, že, žiaľ, sa opäť potvrdilo, že čo funguje na túto koalíciu, je to, že prídu o peniaze. Prídu o peniaze zo štruktúr Európskej únie. A môžeme ďakovať, že máme Európsku úniu ako takú, aká je, a funguje a kontroluje, lebo neviem si predstaviť, že potom by asi každá jedna vec alebo zákon, ktorý by nebol v súlade s ústavou, by to tu poprechádzalo a nikto nič s tým by nerobil. Možnože by som doplnil kolegynku, ty si spomenula, že Európska únia nám tu vyhadzuje lopatou peniaze cez vrtuľník, nie, neni to, nie sú to peniaze, ale niektorí si tu stále myslia, že piesok, takže tak by som to asi vyhodnotil (povedané so smiechom), stav tejto koalície. Nie peniaze, ale piesok nám tu vyhadzujú zo Sahary. Ďakujem. (Potlesk.)
15. schôdza NR SR - 12.deň - A. dopoludnia
Dátum: 2024-06-28
Poslanec: Dubovický, Richard (PS)
Druh vystúpenia: Vystúpenie s faktickou poznámkou

92. Ďakujem za slovo, pán predsedajúci. Ja chcem len potvrdiť tvoje slová, pani poslankyňa Gažovičová, že, povedala si to presne, kriticky – riešime tu dlhodobo nejakým spôsobom fleky pre vládnu stranu SNS . Ja sa dlhodobo čudujem, že poslanci SMER-u a HLAS-u s tým súhlasia. A čo neriešime, poviem. Neriešime to, že samosprávy majú o stovky miliónov eur menej. Neriešime to, že chýba vyše troch miliárd eur na infraštruktúru pre mosty II. a III. triedy. My tu neriešime, my riešime momentálne ministerstvo kultúry, ale, s prepáčením, ja poviem, že toto ministerstvo sa má nazývať inak. Je to ministerstvo nekultúry. A keď sa budeme baviť tu nejakým spôsobom o politickej kultúre, tu už ani politická kultúra nie je, lebo tuná nikto nediskutuje s opozíciou. Kto dá nejaký príspevok? Alebo, alebo ja by som chcel vidieť aspoň, kto to bude sa snažiť obhájiť, čo ste tu urobili. Však je to na hanbu. Takisto ako som to včera povedal, kultúrna obec sa za vás hanbí, čo ste tu urobili a čo tu robíte s tým Slovenskom. Takto sa politika nerobí. A už ma to dosť začína znervózňovať, lebo momentálne si robíte všetci, čo chcete, a keby ste aspoň akceptovali niektoré argumenty opozície, ale ani to nerobíte. Alebo keby ste si vypočuli opozíciu, ale ani to nerobíte, lebo tu v podstate nikto ani nesedí. Ďakujem.
15. schôdza NR SR - 11.deň - B. popoludní
Dátum: 2024-06-27
Poslanec: Dubovický, Richard (PS)
Druh vystúpenia: Vystúpenie s faktickou poznámkou

115. Ďakujem za slovo, pán predsedajúci, ja budem tak trošku inak sa na to pozerať. Okrem toho, že, Zori, opäť si to pekne povedala, ja by som aj z tohto miesta chcel apelovať na bývalú ministerku pani Laššákovú. Ja vám poviem, že kultúrna obec v Prešove si vás veľmi váži, ale toto je zlé, to je zlé, tí ľudia, ktorí si vás vážia, sa momentálne hanbia za to, čo sa deje tuna v tomto parlamente pod SNS, sa hanbia za to. To nie je v poriadku, to, čo robíte, a že s tým súhlasíte. My tu budeme, jasné, my tu budeme aj budúci týždeň, aj o dva, aj celý júl, august, keď chcete. Ale takto sa legislatíva nerobí, takto sa nestojí za kultúrnou obcou, ktorá za vami stála, aby ste vedeli a teraz budem citovať, ste bola podľa nich najlepšia ministerka kultúry. (Smiech v sále.) Ale, ako sa smejete, pán kolega, ja netvrdím, že proste každý má možnože nejaké kritériá, ale s týmto prichádzam z môjho rodného mesta, s odkazom pre vás. Ale momentálne týmito krokmi, ako to pokračuje ďalej, RTVS, komplet ďalšie, všetko, čo sa tu ruší, mení, politický vplyv, to tak nebude dlho fungovať. Ďakujem.
15. schôdza NR SR - 7.deň - B. popoludní
Dátum: 2024-06-20
Poslanec: Dubovický, Richard (PS)
Druh vystúpenia: Vystúpenie s faktickou poznámkou

56. Ďakujem za slovo, pán predsedajúci. Ja môžem povedať, že poznám fakt že stovky Slovákov, ktorí žijú v zahraničí a sú presne tak isto hrdí Slováci, ako som ja na túto krajinu. Lebo máme byť na čo hrdí. Ale poviem úprimne pravdu, ako rušením RTVS z verejnoprávnej televízie na politickú, kde všade budú dosadení politickí nominanti, jedna veta v zákone nepomôže. Tak ako povedala kolegyňa Kleinert, že my tu potrebujeme analýzu, my tu potrebujeme pracovať na tom. A keď zmeníme tú televíziu na STVR, čo sa zmení? Bude to fungovať z jedného dňa na druhý? To je dlhodobý proces. Viete a poviem úprimne pravdu, ako státisíce ľudí odišlo zo Slovenska aj kvôli komunizmu, ale odišli proste. Ale aj teraz moji kamaráti, v mojom veku odišli zo Slovenska a nechcú sa vrátiť. Nechcú sa vrátiť kvôli tomu, ako to v našej krajine vyzerá, lebo inde sa majú dobre. A sú to hrdí Slováci. A čo najviac by sme mali riešiť, je to, že napríklad rebríček najšťastnejších krajín na svete sme klesli z jedného roka na druhý o šestnásť priečok, na 45. miesto. (Reakcia z pléna.) Hej, napríklad. Ja, ja len preto hovorím, že máme tu základné problémy, ako zvýšiť životnú úroveň ľudí, blahobyt. Ale my ideme jedným zákonom niečo zmeniť a ideme kompletne zrušiť jednu celú funkčnú inštitúciu, ktorá je apolitická. (Reakcia z pléna.) Tak to je vec pohľadu. Ďakujem.
15. schôdza NR SR - 7.deň - A. dopoludnia
Dátum: 2024-06-20
Poslanec: Dubovický, Richard (PS)
Druh vystúpenia: Vystúpenie s faktickou poznámkou

82. Ďakujem za slovo, pán predsedajúci. Zora, musím povedať, že povedala si to presne, konštruktívne, takže veľmi oceňujem, ale ja by som sa chcel posunúť aj v tejto téme ďalej. Ja stále chcem vedieť, čo je cieľom tejto legislatívy, lebo jak čítam, tak čítam, čítal som aj pár múdrych kníh a tak ďalej, ale mne to stále pripadá ako postup prechodu z demokracie do autokracie. A teraz v krátkosti poviem, že aké sú prvé kroky. Oslabenie súdneho systému, obmedzenie slobodných médií, zmeny vo volebnom systéme, obmedzenie občianskych práv, koncentrácia moci, vytvorenia atmosféry strachu a represií, ekonomická kontrola, propaganda, medzinárodná izolácia alebo manipulácia. Našli sme sa v tom za prvých sedem mesiacov? Ja si myslím, že momentálne každý jeden krok, ktorý táto vláda ukazuje, je momentálne v týchto zákonoch, ktoré sú predkladané. Ja celkom nerozumiem, že prečo chceme takú silnú koncentráciu moci v novej RTVS alebo STVR. Ja tomu celkom nerozumiem, že čo je cieľom tohto zákona. Namiesto diskusie a nejakého všeobecného konsenzu ako by to malo vyzerať, tlačíte na pílu. A áno, keď sa bavíme o cenzúre, však pozrime si momentálne, čo sa deje posledné týždne. Máme cenzúru na RTVS-ke, včera vyšla cenzúra v denníku Pravda, máme cenzúru v Markíze, JOJ. Ľudia, ja chcem poprosiť vládnych poslancov SMER-u a vládnych poslancov HLAS-u, aby za tento zákon nezahlasovali a poďme sa baviť konštruktívne ďalej.